AaB-målscorer Chris Rolfe glæder sig over 2-1-sejren over OB, der kom i hus via hårdt arbejde.

Chris Rolfe blev den store helt for AaB, da han med to mål søndag sikrede nordjyderne en 2-1-sejr over OB i Superligaen. Sejren betyder meget for AaB, idet nordjyderne før kampen ikke havde vundet siden 27. august. - Det var den første sejr længe, og det var mod et godt hold, så det er rigtig vigtigt for vores selvtillid. Det var ikke nødvendigvis vores bedste kamp, men vi arbejdede hårdt for sejren, og nogle gange er den slags kampe nødvendige, siger Chris Rolfe. Cheftræner Kent Nielsen er godt tilfreds med amerikanerens indsats, men han mener stadig, at Rolfe kan blive endnu bedre. - Chris har nogle kvaliteter, som er åbenlyse for alle. En af dem er, at han sparker rigtig godt med begge ben. Han spillede rigtig fint i dag, men jeg mener også, at han har et uudnyttet potentiale, som stadig kan foldes ud, siger Kent Nielsen. På grund af skader hos målmand Nicolai Larsen og undervejs i kampen Jeppe Curth gav Kent Nielsen spilletid til flere uprøvede kræfter mod OB. Alligevel hentede nordjyderne tre point, og det glæder træneren. - Det er positivt, at vi vinder i dag med mange spillere, som ellers ikke har spillet så meget. Det enormt positivt, at de får noget mere erfaring, og at de viser, at de godt kan være med. Det er både godt i forhold til superligaholdet og klubbens talentarbejde, siger han. AaB har nu 19 point efter sæsonens første 13 kampe og møder i næste runde Brøndby på udebane.